คาดเงินบาทสัปดาห์หน้า32.40/60
ศูนย์วิจัยกสิกรไทย คาดเงินบาทสัปดาห์หน้า 32.40/60 บาท/ดอลล่าร์ จับตาการเมือง-สัญญาณธปท.เข้าดูแลค่าเงิน
12 มิ.ย. 2553

ศูนย์วิจัยกสิกรไทย คาดเงินบาทสัปดาห์หน้า 32.40/60 บาท/ดอลล่าร์ จับตาการเมือง-สัญญาณธปท.เข้าดูแลค่าเงิน
บริษัท ศูนย์วิจัยกสิกรไทย จำกัด รายงานสรุปการเคลื่อนไหวเงินบาทในประเทศ (Onshore) สัปดาห์นี้ว่า เงินบาทแข็งค่าขึ้นเช่นเดียวกับสกุลเงินภูมิภาค เงินบาทปรับตัวอ่อนค่าสอดคล้องกับสกุลเงินเอเชียในช่วงต้นสัปดาห์ เนื่องจากนักลงทุนยังคงหลีกเลี่ยงความเสี่ยงท่ามกลางความกังวลต่อปัญหาการ คลังของฮังการี อย่างไรก็ดี เงินบาททยอยกลับมาแข็งค่า และสามารถหักล้างช่วงติดลบทั้งหมดกลับมาในช่วงที่เหลือของสัปดาห์ สอดคล้องกับทิศทางของสกุลเงินส่วนใหญ่ในภูมิภาค โดยมีแรงขายเงินดอลลาร์สหรัฐ เพื่อทำกำไรท่ามกลางการฟื้นตัวของความต้องการเสี่ยงของนักลงทุน นอกจากนี้ เงินบาทยังได้รับแรงหนุนจากแรงขายเงินดอลลาร์สหรัฐของผู้ส่งออกอีกด้วย สำหรับในวันศุกร์ เงินบาทแข็งค่าต่อเนื่องมาปิดตลาดปลายสัปดาห์ที่ระดับ 32.44 เทียบกับระดับ 32.56 บาทต่อดอลลาร์สหรัฐ ในวันศุกร์ก่อนหน้า (4 มิ.ย.)  
ส่วนแนวโน้มเงินบาทในสัปดาห์หน้า (14-18 มิ.ย.) อาจเคลื่อนไหวในกรอบประมาณ 32.40-32.60 บาทต่อดอลลาร์สหรัฐ โดยปัจจัยที่ต้องจับตา ได้แก่ ประเด็นทางการเมืองในประเทศ สัญญาณการเข้าดูแลเสถียรภาพค่าเงินของ ธปท. และทิศทางของสกุลเงิน/ตลาดหุ้นในภูมิภาค ขณะที่ ทิศทางของเงินดอลลาร์สหรัฐ อาจยังคงขึ้นอยู่กับประเด็นเกี่ยวกับวิกฤตหนี้ในยุโรป รวมถึงตัวเลขเศรษฐกิจสหรัฐที่สำคัญ อาทิ ดัชนีตลาดที่อยู่อาศัย ผลสำรวจภาคการผลิตของเฟดสาขานิวยอร์ก ผลสำรวจแนวโน้มธุรกิจของเฟดสาขาฟิลาเดลเฟียเดือน มิ.ย. ดัชนีชี้นำเศรษฐกิจ ดัชนีราคาผู้บริโภค ดัชนีราคาผู้ผลิต ข้อมูลการเริ่มสร้างบ้าน-การอนุญาตก่อสร้าง ข้อมูลการผลิตภาคอุตสาหกรรมเดือน พ.ค. ข้อมูลเงินทุนไหลเข้าสุทธิเดือน เม.ย. ดุลบัญชีเดินสะพัดประจำไตรมาส 1/2553 และรายงานจำนวนผู้ขอรับสวัสดิการว่างงานรายสัปดาห์ นอกจากนี้ ตลาดการเงินยังจับตาการประกาศมาตรการควบคุมการซื้อขายเงินตราต่างประเทศของ เกาหลีใต้อีกด้วย